Bekende Namibiër boet met lewe om gesin te beskermHans-Jörg Möller. Foto: Facebook Hans-Jörg Möller, ŉ bekende vlieënier en sakeman in Namibië se toerismebedryf, het met sy lewe geboet om sy gesin tydens ŉ aanval by hul huis in Walvisbaai te beskerm. Die Namib Times berig die Möller-gesin is Vrydagoggend omstreeks 01:00 vermoedelik deur ses mans in hul huis in Paul Vincentstraat oorval. Möller se vrou, Carol-Anne, het tydens die aanval by die egpaar se twee dogters geslaap, omdat een van hulle siek was. Sy het eerste wakker geword toe die huis se veiligheidshek oopgebreek is en het gaan ondersoek instel. Die bende het haar aangerand en op geld aangedring. Sy het heeltyd gepleit dat die aanvallers hul kinders ongedeerd in hul kamer los. Intussen het Möller van die rumoer wakker geword. Hy het glo verbete geveg om sy gesin te beskerm toe een van die aanvallers hom in die maag geskiet het. Hulle het op die vlug geslaan met kontant, juwele en ander waardevolle besittings. Möller en sy vrou is na ŉ hospitaal geneem vir mediese behandeling. Hy het Saterdag omstreeks 15:00 aan sy beserings beswyk. ŉ Volskaalse soektog na die verdagtes is van stapel gestuur en twee van hulle, waaronder die vermeende skieter, is sedertdien vasgetrek. Gottlieb Panduleni (30), wat Möller vermoedelik geskiet het, het Maandag reeds in die landdroshof verskyn en is borgtog geweier. Hy sal weer op 2 Augustus in die hof verskyn en bly in aanhouding. Die Namibië-polisie ondersoek ŉ saak van moord. Die ondersoek duur voort en daar word na nóg verdagtes gesoek. Hans-Jörg Möller en sy gesin. Foto: Facebook. Carol-Anne het intussen hierdie hartroerende brief aan haar man op sy Facebook-blad gedeel: “My Liefie, my Hubbie, my Soulmate, ‘H’ – my teddy bear husband Liefie, baie dankie vir wie en wat jy vir ons dogtertjies, Heidi-Ann Rita Möller en Riana-Michelle Sowden Möller en vir my, Carol-Ann Sowden Möller is en was. Jy is ons rots en steunpilaar en altyd daar as ons hulp nodig het. Dankie ook wat jy als doen en opoffer vir ons gesin. Ons sien alles raak, maar vergewe asseblief dat ons nie altyd genoeg dankie gesê het nie. Dankie vir 2 wonderlike talentvolle kinders en die uitsonderlike Pappie wat jy vir hulle was en nog steeds is. Hulle glo hulle Pappa kan alles doen en regmaak. Dankie sommer dat jy, jy is. 8 jaar saam is net ŉ breukdeel van ŉ sekonde! Soveel jare wat nog vir ons as ŉ gesin saam gewag het. Dankie dat jy wou oud word saam met ons dogtertjies en hulle Mamma, Huletts soos jy my noem. Dankie my Liefie dat jy jou lewe gegee het om ons kinders en my te beskerm. GEEN groter liefde as dit kry ŉ mens nie. As dit nie vir jou was nie, was ek dood en ook miskien ons liefling dogtertjies. Dankie my Man dat jy ons lief het “tot die dood” toe en sonder om twee keer te dink ŉ koeël gevat het. Jou sterk hande, jou mooi sterk bene en die mees aantreklike gesiggie met ‘n mond, wip neusie en die mooiste grys ogies was ek nie kon ophou soen nie! Hoe is dit dat ek dit môre vir die laaste keer mag gaan soen! Hoe wreed is dit dat ses mans jou lewe kon steel wanneer jy hulle niks aangedoen het nie. Hoe wreed is die lewe om jou net so weg te steel van ons af? Jy, ŉ liefdevolle, super intelligente, awesome man wie uit jou pad gegaan het om ander te help. Een ding waarvan ek seker is, is dat jy veilig by die Here is en die mooiste musiek maak. My man ek mis jou, en ons dogtertjies ook. Heidi-Ann het vir my gister by jou bed gesê: “Mammie when you miss Dadda, then just look in my face because I look like Pappie” en Hana wys my haar handjies en sê “Ek het Daddy se hands (hande) and stienkie fuse (voete)” My man ek is lief vir jou. Oneindig lief. Sweetness Huletts Möller – jou vrou tot die dag wanneer ek ook vlerkies kry om saam met jou te kom vlieg. Liefie’jie I love you more than you will ever know.” Bron: Namib Times